તેમણે મને ત્રણ દિવસ સ્માર્ટફોન અને ઈન્ટરનેટના ઉપયોગની તાલીમ આપી. ત્યાં સુધી તો બધું બરાબર લાગ્યું પણ પછી જ્યારે ‘ઈન્ટરનેટ સાથી’ સાઈકલ મારા ઘરે આવી ત્યારે મારી મૂંઝવણનો પાર ન રહ્યો. સાઈકલની પેટી ખોલીને સ્માર્ટફોન હાથમાં લેવાની વાત તો દૂર આખો દિવસ હું સાઈકલ સામે જોઈને અંદરને અંદર મૂંઝાયા કરતી. સ્માર્ટફોન સહિતની કીમતી વસ્તુઓ સાઈકલની પેટીમાં હોવાથી ઘરમાં જ મૂકી હતી. એટલે રાત્રે સૂતી વખતે પણ સાઈકલ નજર સામે જ રહેતી હોવાથી ઊંઘ નહોતી આવતી. આ સ્થિતિ સતત ૧૫ દિવસ સુધી ચાલી. એક દિવસ વિચાર્યું કે આવું ક્યાં સુધી ચાલશે? એટલે પછી હિંમત કરીને પતિને સ્માર્ટફોન શીખવવા અંગે દબાણ કરવાનું શરૃ કર્યંુ અને સંસ્થાની સ્વયંસેવી બહેનને ફોન કરીને વિગતો પૂછવા માંડી.